UPRS sklep I U 1760/2015
Sodna praksa Upravnega sodišča, 2015-12-23

začasna odredba - umik začasne odredbe - ustavitev postopka

Zaradi umika zahteve za izdajo začasne odredbe je sodišče ob smiselni uporabi drugega odstavka 34. člena ZUS-1 postopek ustavilo v delu, ki se nanaša na začasno odredbo.

I. Postopek v zvezi z zahtevo za izdajo začasne odredbe se ustavi.

II. Odločanje o stroških v zvezi z zahtevo za izdajo začasne odredbe si sodišče pridrži za končno odločitev.

1. Tožeča stranka je vložila tožbo zoper notarski zapisnik z dne 18. 8. 2014, zoper vodenje postopka notarske prodaje nepremičnine ID znakom ... ter vložila predlog za izdajo začasne odredbe ter predlog za vložitev zahteve za presojo ustavnosti 10. člena Zakona o finančnih zavarovanjih (ZFZ-C) in členov 15.a – 15.t ZFZ. Hkrati z vložitvijo tožbe je tožeča stranka vložila tudi zahtevo za izdajo začasne odredbe, s katero predlaga, naj sodišče toženi stranki naloži, da v roku 48 ur po vročitvi sklepa o izdaji začasne odredbe do pravnomočne odločitve v tem upravnem sporu prekine postopek notarske prodaje nepremičnine ter objavi notarski zapisnik o prekinitvi notarske prodaje in razlogih za to na spletnem portalu AJPES in v dveh časopisih ter v kolikor tožena stranka ne bo prostovoljno izpolnila s tem sklepom naloženih obveznosti, naj se ji izreče denarna kazen v višini 500.000,00 EUR. Podredno je tožeča stranka predlagala izdajo začasne odredbe, s katero naj se v postopku notarske prodaje nepremičnine z ID znakom ... do pravnomočne odločitve v tem upravnem sporu prepove oprava kakršnegakoli dejanja, ki bi lahko predstavljalo podlago za prodajo nepremičnine, na kar v nadaljevanju našteva taka dejanja in tudi v tem primeru predlaga izrek denarne kazni v višini 500.000,00 EUR, če tožena stranka ne bo prostovoljno izpolnila s tem sklepom naloženih obveznosti. Tožeča stranka je priglasila tudi stroške predloga za izdajo začasne odredbe.

3. Tožeča stranka je dne 27. 10. 2014 umaknila predlog za izdajo začasne odredbe, navedeni umik pa je sodišče odstopilo Vrhovnemu sodišču, kjer se je spis tedaj nahajal v reševanju. Vrhovno sodišče RS je s sklepom opr. št. I Up 343/2014 z dne 2. 12. 2015 sklep upravnega sodišča opr. št. I U 1508/2014-6 z dne 3. 10. 2014 razveljavilo in zadevo vrnilo upravnemu sodišču v nov postopek. Dne 18. 12. 2015 je tožeča stranka sodišču poslala dopis, v katerem ponovno sporoča, da umika predlog za izdajo začasne odredbe ter da umika 2. točko tožbe, še vedno pa vztraja pri 1. točki tožbe. Tožeča stranka vztraja tudi pri tem, da stroške postopka nosi tožena stranka. Tožeča stranka je v tožbi uveljavljala stroške postopka tako za tožbo kot tudi posebej za začasno odredbo.

4. Zaradi umika zahteve za izdajo začasne odredbe je sodišče ob smiselni uporabi drugega odstavka 34. člena Zakona o upravnem sporu (v nadaljevanju ZUS-1) postopek ustavilo v delu, ki se nanaša na začasno odredbo, ne pa tudi glede same tožbe in glede vseh stroškov postopka, tudi stroškov začasne odredbe, o katerih bo odločilo skupaj s končno odločitvijo.

6. O vseh stroških postopka, vključno o stroških v zvezi z zahtevo za izdajo začasne odredbe, bo sodišče odločalo ob izdaji končne odločbe.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.